***Slávnostné oceňovanie najúspešnejších športovcov mesta Sereď***

***za súťažné ročníky 2019/2020 a 2020/2021***

***06. apríla 2022***

**Kategória Jednotlivec**

**Michal Vranovič**

Michal bol v sezóne 2019/2020 hlavným strojcom nečakaného titulu majstrov Slovenska v družstve žiakov. Taktiež bol súčasťou družstva starších žiakov, ktorí sa umiestnili na peknom šiestom mieste v rámci najvyššej súťaže na Slovensku. Vo svojej kategórii ho organizátori, tréneri a rozhodcovia vybrali a zvolili ako najužitočnejšieho hráča (MVP) Majstrovstiev Slovenska 2020 a tým aj ako najlepšieho slovenského hráča U13 pre rok 2020.

Michal patrí medzi najväčšie basketbalové talenty na Slovensku, zároveň je stabilnou oporou reprezentačných výberov a to nielen vo svojej kategórii, ale aj v kategóriách starších.

Michalovi ďakujeme za výbornú reprezentáciu nášho klubu a mesta.

**Liana Užovičová**

Liana bola v sezóne 2020/2021 súčasťou družstva kadetiek a mladých žien do 23 rokov. V kategórii mladých žien bola Liana taktiež ústrednou postavou svojho družstva počas celej sezóny a so svojim družstvom obsadili na finálovom turnaji v Košiciach krásne 5. miesto. Na Majstrovstvách Slovenska vo Zvolene, ktoré sa konali 2. - 4. júla 2021 sa v kategórii kadetiek umiestnili na vynikajúcom 1. mieste. Liana bola na týchto majstrovstvách Slovenska výraznou osobnosťou a preto ju organizátori, tréneri a rozhodcovia vybrali a zvolili do All Stars, kde bola vybratá medzi 5-timi najlepšími hráčkami celého turnaja. Týždeň po majstrovstvách Slovenska bola Liana reprezentačnou trénerkou vybratá do reprezentačného družstva žien do 18 rokov. V auguste sa zúčastnila Majstrovstiev Európy žien do 18 rokov v gréckom Heraklione. Napriek tomu, že na tomto turnaji bola tiež stále o rok mladšia, nastupovala v družstve Slovenska v základnej rotácii a bola družstvu veľkou oporou. Po Majstrovstvách Európy absolvovala tryout v českom Brne a následne dostala možnosť posunúť svoju basketbalovú kariéru na vyšší stupeň. Liana momentálne hráva v Brne juniorskú súťaž, 1. ligu žien a je zapojená do tréningového procesu A družstva žien v Brne, ktoré je súčasťou 2. najvyššej súťaže v Európe, konkrétne Eurocupu. Liane ďakujeme za výbornú reprezentáciu nášho klubu a mesta.

**Ema Nagyová**

Ema bola v sezóne 2020/2021 súčasťou družstva kadetiek a mladých žien do 23 rokov. V kategórii mladých žien bola Ema taktiež ústrednou postavou svojho družstva počas celej sezóny a so svojim družstvom obsadili na finálovom turnaji v Košiciach krásne 5. miesto. Na Majstrovstvách Slovenska vo Zvolene, ktoré sa konali 2. - 4. júla 2021 sa v kategórii kadetiek umiestnili na vynikajúcom 1. mieste. Ema bola na týchto majstrovstvách Slovenska výraznou osobnosťou a preto ju organizátori, tréneri a rozhodcovia vybrali a zvolili do All Stars, kde bola vybratá medzi 5-timi najlepšími hráčkami celého turnaja. Týždeň po majstrovstvách Slovenska bola Ema reprezentačnou trénerkou vybratá do reprezentačného družstva žien do 18 rokov. Na reprezentačnom sústredení mohla ako o rok mladšia hráčka nazbierať cenné skúsenosti, ktoré môže zúročiť v prebiehajúcej sezóne. Vzhľadom nato, že Ema sa rozhodla pred 3 rokmi spojiť svoj život a basketbal s mestom Sereď, prišla tu bývať a študovať, jej veľmi pekne ďakujeme za výbornú reprezentáciu nášho klubu a mesta.

**Hana Jakubčeková**

Hana bola v sezóne 2020/2021 súčasťou družstva kadetiek a mladých žien do 23 rokov. V kategórii mladých žien bola Hana ústrednou postavou svojho družstva počas celej sezóny a so svojim družstvom obsadili na finálovom turnaji v Košiciach krásne 5. miesto. Na Majstrovstvách Slovenska vo Zvolene, ktoré sa konali 2. - 4. júla 2021 sa v kategórii kadetiek umiestnili na vynikajúcom 1. mieste. Hana bola na týchto majstrovstvách Slovenska výraznou hráčkou a preto ju organizátori, tréneri a rozhodcovia vybrali a zvolili ako najužitočnejšiu hráčku celého turnaja. Týždeň po majstrovstvách Slovenska bola Hana reprezentačnou trénerkou vybratá do reprezentačného družstva žien do 18 rokov. V auguste sa zúčastnila Majstrovstiev Európy žien do 18 rokov v gréckom Heraklione. Napriek tomu, že na tomto turnaji bola stále o rok mladšia nastupovala v družstve Slovenska v základnej rotácii a bola družstvu veľkou oporou. Hanke ďakujeme za výbornú reprezentáciu nášho klubu a mesta.

**Nina Dudonová**

Nina bola v sezóne 2020/2021 súčasťou družstva kadetiek a mladých žien do 23 rokov. V kategórii mladých žien bola Nina neoddeliteľnou súčasťou svojho družstva počas celej sezóny a so svojim družstvom obsadili na finálovom turnaji v Košiciach krásne 5. miesto. Na Majstrovstvách Slovenska vo Zvolene, ktoré sa konali 2. - 4. júla 2021 sa v kategórii kadetiek umiestnili na vynikajúcom 1. mieste. Nina svojimi výkonmi výrazne dopomohla k tomuto historickému úspechu pre dievčenský a ženský basketbal v Seredi. Týždeň po majstrovstvách Slovenska bola Nina reprezentačnou trénerkou vybratá do reprezentačného družstva žien do 18 rokov. V auguste sa zúčastnila Majstrovstiev Európy žien do 18 rokov v gréckom Heraklione. Napriek tomu, že na tomto turnaji bola stále o rok mladšia tak mohla Nina nazbierať cenné skúsenosti, ktoré môže časom zúročiť. Nine ďakujeme za výbornú reprezentáciu nášho klubu a mesta.

**Kategória Tréner**

**Jozef Ištok**

Jozef Ištok bol v sezóne 2019/2020 hlavným trénerom nečakaných majstrov Slovenska, v družstve žiakov U13. Taktiež bol hlavným trénerom spoločného družstva kadetov Serede a Trnavy, ktoré skončilo na Majstrovstvách Slovenska na výbornom štvrtom mieste, keď v boji o bronz prehrali s domácimi Košičanmi až po tuhom boji, v predlžení, rozdielom jedného bodu.

Jozef Ištok je dlhoročný tréner mládežníckych reprezentačných výberov Slovenska, aktuálne je hlavným trénerom kategórie mužov U15 Slovenska, ktorá sa koncepčne pripravuje na Majstrovstvá Európy U16 v roku 2023. V Seredi trénuje piaty rok a je šéftrénerom BK Lokomotíva Sereď.

Jozef Ištok je trénerom basketbalového klubu Lokomotíva Sereď a pod jeho vedením bolo v súťažnom ročníku 2019/2020 družstvo Mladších žiakov. Družstvo Mladších žiakov sa stalo majstrom Slovenskej republiky vo svojej kategórii. V súťažnom ročníku 2020/2021 bol Jozef trénerom družstva kadetov, ktoré obsadilo na Majstrovstvách Slovenskej republiky 2. miesto. Jozef je aj hlavným trénerom reprezentačného družstva chlapcov do 15 rokov, s ktorým v tomto ročníku absolvuje úvodné reprezentačné sústredenia.

Ďakujeme za výbornú reprezentáciu nášho mesta.

**Martin Bosý**

Martin Bosý je trénerom basketbalového klubu Lokomotíva Sereď a pod jeho vedením boli v súťažnom ročníku 2020/2021 družstvá Mladých žien a kadetiek. Družstvo kadetiek sa stalo majstrom Slovenskej republiky vo svojej kategórii a s družstvom Mladých žien do 23 rokov obsadili konečné 5. miesto na Slovensku. Martin sa zúčastnil ako asistent trénera niekoľkých reprezentačných sústredení dievčat do 18 rokov. Na týchto sústredeniach sa družstvo pripravovalo na Majstrovstvá Európy dievčat do 18 rokov. Tento rok sa odohrali špecifické Majstrovstvá Európy vo forme challengerov. Slovensko odohralo svoj challenger v Gréckom Heraklione, kde mali možnosť okúsiť na vlastnej koži basketbal z absolútnej špičky v Európe napríklad v podobe Španielska a Francúzska. Tohto turnaja sa zúčastnilo ešte domáce Grécko a nám susedné Poľsko. Slovensko obsadilo 5. miesto.

**Kategória Kolektív**

**Družstvo ŽIAKOV Asociácie športových klubov Sereď pod vedením trénera Jozefa Ištoka**

**odohralo sezónu 2019-2020 v zložení:**

**Andrej Majerník, Michal Vranovič, Tomáš Kiss, Ján Mizerík, Adam Vranka, Jakub Vlkovič, Matej Jozef Harčár, Adrián Écsi, Jakub Urbánek, Tomáš Hatnančík, Lukáš Javor, Sebastián Bombera, Ján Hrubý**

Asistent trénera Martin Bosý, vedúca družstva Marianna Grillová

Družstvo bolo novovytvorené z výlučne seredských odchovancov ročníka narodenia 2007 a 2008. V priebehu súťaže sa postaralo o pár nečakaných prekvapení na úkor favoritov, v rámci oblastnej súťaže na západnom Slovensku. Pomerne nečakane, ale úplne zaslúžene postúpilo tak historicky na svoje prvé Majstrovstvá Slovenska do Košíc. Predtým však muselo absolvovať, rovnako ako ich súperi, štvormesačné pozastavenie súťaží z dôvodu pandemických opatrení a hráčom a trénerovi nezostávalo nič iné ako pracovať na sebe vo forme online tréningov.

Už prvý hrací deň majstrovstiev, vo štvrťfinále, si postup medzi najlepšiu slovenskú basketbalovú štvoricu zabezpečili chlapci z BK Lokomotíva Sereď, keď s prehľadom zdolali Gabbko Senec o 41 bodov. To samozrejme ešte nikto netušil, aké obrovské prekvapenie sa rodí vo východniarskej kapitole.

Aký nevyspytateľný a zároveň krásny vie byť šport, ukázalo druhé semifinále, kde sa očakával prakticky len výsledný rozdiel v skóre na svetelnej tabuli po ukončení zápasu v prospech súpera. Mladí Seredčania však dali svojej bojovnej hre, nielen celé svoje srdce, ale i peknú myšlienku, dôraznú obranu a fantastickým výkonom všetkých hráčov dokonale zaskočili jasného favorita. Víťazstvom v pomere 73:70 si zabezpečili hneď na svojom prvom spoločnom veľkom turnaji miestenku vo finále.

V nečakanom veľkom finále bol favorit síce jasný, ale po jeho skončení ešte dlho nevedel výsledok riadne rozdýchať. Seredčania nabažení zázračným víťazstvom nad Prievidzou dokonale využili svoj potenciál a pustil sa do sebavedomého súpera od prvých sekúnd, čoho výsledkom bol stav 11:20 po prvej štvrtine. Polčasových 25:38 v prospech outsidera naznačoval možné prekvapenie. Po 3 štvrtinách, keď bol stav 36:43, začal zrejme tlačiť hrací čas každý nestranný fanúšik sledujúci tento zápas online (aspoň na základe ohlasov zo sociálnych sietí). Otázkou totiž bolo, či a hlavne ako si malí neskúsení Seredčania poradia s obrovskou výškovou prevahou súpera a hlavne žiarskou „betónovou pevnosťou“ pod ich košom. Našťastie celkový MVP hráč turnaja, Miško Vranovič, spolu s Andrejom Majerníkom a Tomášom Kissom sa neúnavnými prienikmi smerom na súperov kôš snažili rozbíjať celistvosť žiarskej obrany a svoju spanilú, majstrovskú cestu tak dotiahli do úspešného konca. Ukážkou bojovného ducha, nezlomnosti a charakteru celého družstva bol moment, keď o rok mladší Tomáš Kiss inkasoval neúmyselný tvrdý úder lakťom do tváre, po ktorom sa odmietol dať vystriedať a vidiaci prakticky na jedno oko poslal ihneď po spustení hry, dôležitý úspešný ďalekonosný trojbodový pozdrav súperovi, čím naštartoval do záverečných minút celé družstvo. Takto sa totiž bojuje o Majstra Slovenska !!!

Na Majstrovstvách Slovenska 2020 v Košiciach si ho totiž heroicky, úplne zaslúžene, aj keď absolútne nečakane vybojovali naši malí, mladí, ZLATÍ Seredčania.

**Družstvo KADETOV Asociácie športových klubov Sereď – tréner Jozef Ištok odohralo sezónu 2020/2021 v zložení:**

**Jozef Zlocha, Ladislav Novák, Maroš Šimko, Patrik Mesároš, Matúš Malý, Martin Bundzel, Tibor Kiss. Ondrej Kapustík, Norbert Takács, Marek Rumpík, Matúš Broškovič, Andrej Majerník**

Vedúca družstva Marianna Grillová

Družstvo kadetov bolo zostavené z hráčov ročník narodenia 2004,2005. V priebehu súťaže sa považovalo za jedného z možných „žolíkov“ súťaže a ašpirantov na semifinále (keďže družstvo Interu Bratislava nemá momentálne konkurenciu v rámci strednej Európy), či pri troche šťastia aj na medailu. Nakoľko tento ročník slovenských výberov je dlhodobo jeden z historicky najsilnejších čo Slovensko vychovávalo pod deravými košmi a je rešpektovaný v celej Európe, sa na Majstrovstvách Slovenska v podtatranskom meste Svit skutočne očakával nesmierne tuhý boj o postup medzi najlepšiu štvorku a následne o medaile. Na samotných majstrovstvách Slovenska si výber trénera Ištoka poradil vo vyrovnanom zápase najprv s Prievidzou, ktorá mala v svojom tíme šiestich reprezentantov. Vo veľmi, mentálne i fyzicky ťažkom semifinále, vyradilo favoritov na finále, domácich, ambicióznych Sviťanov. Vo finále potom dlho vzdorovalo „reprezentačnému výberu“ pod hlavičkou Inter Bratislava a vo vynikajúcom zápase, ktorý spĺňal všetky medzinárodné kritéria, nakoniec prehral. Do ALL STARS turnaja sa dostali Tibor Kiss a Ondrej Kapustík. Jozef Zlocha bol ocenený ako najlepší hráč nášho družstva a patril taktiež k najlepším hráčom majstrovstiev.

**Družstvo STARŠÍCH ŽIAKOV - U 15 Asociácie športových klubov Sereď – tréner Patrik Sarna odohralo sezónu 2020/2021 v zložení:**

**Richard Sárkány, Ivan Mizera, Andrej Majerník, Michal Vranovič, Tomáš Kiss,**

**Gergély Balogh, Hai Duc Truong, Quang Duc Truong, Oliver Gavora, Martin Godály, Adam Vranka, Samuel Moncoľ, Sebastián Štefánek**

Družstvo starších žiakov počas letnej prípravy tvrdo pracovalo, absolvovali kondičné sústredenie v Spišskej Novej Vsi, taktiež absolvovali prípravný turnaj MEDISAF CUP, organizovaný práve klubom BK Lokomotíva Sereď. Chlapci turnaj poľahky ovládli a smelo sa vrhli do štartu novej sezóny. Bohužiaľ, už po prvých dvoch odohraných kolách prišlo prerušenie súťaží z dôvodu pandémie koronavírusu. Mesiac sme ešte mohli trénovať spoločne v telocvični, potom sa však zatvorili aj tie a ostali sme odkázaní na online tréning. Obrovský obdiv patrí chalanom, ktorí to nevzdali, ale doma úpenlivo pracovali, aby sa udržali vo fyzickej kondícii a netrpezlivo čakali na obnovenie súťaží. Vytúžený moment nastal až v máji a súťaže sa obnovili formou kvalifikačných turnajov, z ktorých sa 4 najlepšie tímy z východného a 4 zo západného Slovenska mohli prebojovať na záverečný turnaj majstrovstiev Slovenska. V kvalifikačných turnajoch sme s bilanciou 9-1 obsadili prvú priečku a postúpili sme tak na majstrovstvá Slovenska, ktoré sa konali v Žiari nad Hronom. Vo štvrťfinále sme si poradili s tímom z Bánoviec. V semifinále nás už ale čakal obhajca titulu, domáci Žiar nad Hronom, ktorému sa podľahli a smerovali sme tak do boja po tretie miesto s Prievidzou. Po neuveriteľnom boji a nervy drávajúcom závere sme Prievidzu porazili a obsadili tak fantastické tretie miesto.

**Družstvo KADETIEK Asociácie športových klubov Sereď – tréner Martin Bosý odohralo sezónu 2020/2021 v zložení:**

**Nina Dudonová, Liana Užovičová, Hana Jakubčeková, Ema Nagyová, Alžbeta Žemlová, Lillian Vaňovčeková, Sarah Yasmin Zrayer, Tamara Takács, Monika Svrbická, Daniela Kovalovská, Linda Lopašovská, Zuzana Vaculčiaková, Kristína Liptáková, Hana Rychtáriková**

Asistent trénera: Michaela Sedláčková

Družstvo Kadetiek BK Lokomotíva Sereď odohralo v predsezónnom období niekoľko priateľských zápasov, z ktorých už vtedy sme mali všetci dojem, že to môže byť pre naše kadetky úspešná sezóna. Potvrdilo sa to na turnaji pred štartom súťaže v Košiciach, ktorý toto družstvo jednoznačne vyhralo. Nasledovalo bohužiaľ pozastavenie súťaží z dôvodu protipandemických opatrení a hráčkam nezostávalo nič iné ako pracovať na sebe vo forme online tréningov. Z dôvodu spomínaných opatrení družstvo kadetiek nestihlo odohrať ani jeden súťažný zápas. Reštart celej súťaže prišiel až v máji kedy sa zorganizovali 2 kvalifikačné turnaje v oblasti západ, počas ktorých družstvo stihlo odohrať s každým klubom na západe 1 zápas. S blianciou 7 výhier a 1 prehra kadetky postúpili na finálový turnaj, ktorý sa konal vo Zvolene. V štvrťfinálovom zápase vyhrali s Banskou Bystricou. V semifinálovom súboji prešli cez Young Angels Košice a vo finálovom súboji Majstrovstiev Slovenska ich čakal premožiteľ z kvalifikácie, konkrétne Stará Turá. Prehru im kadetky oplatili a radovali sa z nevídaného a historického úspechu pre Seredský dievčenský basketbal, titul MAJSTERIEK SLOVENSKA.

Až 4 hráčky sa zúčastnili reprezentačných sústredení dievčat do 18 rokov z čoho až 3 sa zúčastnili samotných Majstrovstiev Európy.

**Družstvo MLADÝCH ŽIEN Asociácie športových klubov Sereď – tréner Martin Bosý odohralo sezónu 2020/2021 v zložení:**

**Nina Dudonová, Liana Užovičová, Hana Jakubčeková, Ema Nagyová, Alžbeta Žemlová, Lillian Vaňoučeková, Sarah Yasmin Zrayer, Tamara Takács, Tereza Zaťková, Stela Mrnková, Simona Scherhauferová, Natália Paulíková, Tamara Pjonteková**

Asistentom trénera je Michaela Sedláčková

Družstvo Mladých žien BK Lokomotíva Sereď odohralo v predsezónnom období niekoľko priateľských zápasov. Keďže súťaž mladých žien bola do 23 rokov tak s našim vekovým priemerom 17,5 roku sme išli do tejto súťaže prioritne zbierať cenné skúsenosti. V začiatku súťaže sme stihli vyhrať 2 zápasy a nasledovalo bohužiaľ pozastavenie súťaží z dôvodu protipandemických opatrení a hráčkam nezostávalo nič iné ako pracovať na sebe vo forme online tréningov a v domácom prostredí. Reštart celej súťaže prišiel až v máji kedy sa celá súťaž odohrala vo forme turnajov, do ktorých zapojilo 8 družstiev. Družstvo odohralo 2 turnaje, počas ktorých odohralo zápas s každým družstvom v súťaži. Na záverečnom turnaji o celkové umiestnenie prehrali mladé ženy vo štvrťfinálovom zápase a následne vyhrali zápas o 5. miesto. Perličkou z tejto súťaže je, že dokázali poraziť družstvo z najvyššej súťaže Spiššskú Novú Ves a 2 krát zvíťazili so Slovanom, ktorý neskôr v baráži postúpil do Extraligy žien. Podľa mnohých bolo práve družstvo Serede najpríjemnejším prekvapením súťaže.

Až 4 hráčky sa zúčastnili reprezentačných sústredení dievčat do 18 rokov z čoho až 3 sa zúčastnili samotných Majstrovstiev Európy.

**Družstvo MLADŠÍCH ŽIAČOK, PRÍPRAVKY Hádzanárskeho klubu Slávia Sereď**

**– tréneri Mgr. Milan Novák, Viktória Meszárosová, Jozef Vavrinec, vedúci družstva Lukáš Sojka a Jaroslav Sokol odohralo sezónu 2020/2021 v zložení :**

**Saša Polášová, Martina Gálová, Nela Chynoradská, Emilie Fogelová, Barbora Sokolová, Ema Sojková, Lea Fogelová, Zara Sojková, Petra Hubináková, Laura Ončová, Bianka Nagyová, Natália Sopúchová, Ivana Rebrová, Ema Chynoradská, Alexandra Sojková, Tatiana Sojková, Nina** **Štrbová**

Prípravka na Majstrovstvách Slovenska v minihádzanej bojovala o dobré výsledky v silnej konkurencii 15 družstiev. Vo svojej skupine postúpili do deväťčlennej finálovej skupiny a dievčatá obsadili krásne 6. miesto. Najlepšou hráčkou sa stala LEA FOGELOVÁ.

Mladšie žiačky bojovali o titul na Majstrovstvách Slovenska v konkurencii 18 družstiev a dosiahli 4. miesto, čo je pre klub výzva do budúcnosti. Najlepšou brankárkou majstrovstiev bola vyhlásená SAŠKA POLÁŠOVÁ. Dlhodobo vzorne reprezentuje mesto aj klub.